MUNICIPIUL SATU MARE



PRIMARUL MUNICIPIULUI

Nr. 14.339 din 05.03.2025

Kereskényi Gábor, Primar al Municipiului Satu Mare,

În temeiul prevederilor art. 136 alin. (1) din O.U.G. nr. 57/2019 privind Codul Administrativ, cu modificările și completările ulterioare, inițiez proiectul de hotărâre pentru aprobarea tipului de suport alimentar acordat elevilor Școlii Gimnaziale “Dr. Vasile Lucaciu" Satu Mare, judeţul Satu Mare în cadrul Programului naţional "Masă sănătoasă" reglementat prin Hotărârea Guvernului nr. 23/2025, proiect în susținerea căruia formulez următorul:

**REFERAT DE APROBARE**

În baza prevederilor art.1 din Hotărârea Guvernului nr. 23/28.01.2025 privind instituirea Programului național ”Masă sănătoasă”, se instituie la nivelul sistemului național de învățământ preuniversitar acest program denumit în continuare PNMS. Programul se derulează pe perioada desfășurării cursurilor școlare din anul 2025.

 Potrivit art.2 din HG mai sus menționată, PNMS constă în acordarea zilnică, cu titlu gratuit, a unui suport alimentar constând într-o masă caldă sau, după caz, într-un pachet alimentar, în cazul în care masa caldă nu poate fi asigurată, în limita unei valori zilnice de 15 lei/beneficiar, inclusiv taxa pe valoarea adăugată. Această sumă reprezintă preţul suportului alimentar, care cuprinde contravaloarea materiei prime, a serviciilor de preparare a produselor precum şi cheltuielile de transport.

În cadrul Listei unităților de învățământ preuniversitar incluse în Programul național ”Masă sănătoasă”, aprobată prin Ordinul nr. 3.352 din 18.02.2025 al ministrului educaţiei şi cercetării, respectiv nr.70 / 26.02.2025 al ministrului agriculturii şi dezvoltării rurale, este cuprinsă unitatea de învățământ Școala Gimnazială ”Dr. Vasile Lucaciu” din Satu Mare.

Suportul alimentar constă, după caz, într-o masă caldă sau într-un pachet alimentar pe zi, după cum urmează:

a) masă caldă, preparată în regim propriu, pentru preşcolarii şi elevii din unităţile de învăţământ în care există cantină, respectiv unităţi în care trebuie să funcţioneze, conform reglementărilor legale în vigoare, şi spaţiu adecvat de servire a mesei;

b) masă caldă, în regim catering, pentru preşcolarii şi elevii din unităţile de învăţământ în care nu există cantină pentru prepararea în regim propriu, hrana putând fi servită în sala de clasă sau într-un alt spaţiu amenajat în acest scop, cu respectarea prevederilor Ordinului ministrului sănătăţii nr. 1.456/2020 pentru aprobarea Normelor de igienă din unităţile pentru ocrotirea, educarea, instruirea, odihna şi recreerea copiilor şi tinerilor, cu modificările ulterioare. În situaţia în care hrana nu este servită într-un interval de 60 de minute de la livrare, produsele alimentare sunt păstrate, până la servire, în spaţii amenajate, în care sunt asigurate condiţiile de manipulare şi depozitare indicate de producător, în conformitate cu prevederile legale în vigoare privind igiena şi siguranţa produselor alimentare, condiţii care să poată fi monitorizate şi controlate;

c) pachet alimentar, în situaţia în care nu există posibilitatea asigurării mesei calde în regim propriu sau de catering. Pachetul alimentar este păstrat, până la servire, în spaţii amenajate, în care sunt asigurate condiţiile de manipulare şi depozitare indicate de producător, în conformitate cu prevederile legale în vigoare privind igiena şi siguranţa produselor alimentare, condiţii care să poată fi monitorizate şi controlate.

Diferenţierea tipului de suport alimentar se face în funcţie de specificul unităţii de învăţământ dat de structura ciclurilor de învăţământ, de dispunerea geografică şi de programul şcolar al elevilor.

Suportul alimentar ce se va acorda la Școala Gimnazială Dr. Vasile Lucaciu din municipiul Satu Mare a fost aprobat în Consiliul de Administrație al unității de învățământ prin HCA nr. 512 / 24.02.2025, și constă într-o *masă caldă în regim catering*. Acesta trebuie să respecte prevederile Legii nr. 123/2008 pentru o alimentație sănătoasă în unitățile de învățământ preuniversitar și ale Ordinului ministrului sănătății publice nr. 541/2025 pentru aprobarea Listei alimentelor nerecomandate preșcolarilor și școlarilor și a principiilor care stau la baza unei alimentații sănătoase pentru copii și adolescenți în unitățile de învățământ preuniversitar,

Masa va fi servită în sala de clasă cu respectarea prevederilor Ordinului ministrului sănătăţii nr.[1456/2020](https://idrept.ro/00212005.htm) pentru aprobarea Normelor de igienă din unitățile pentru ocrotirea, educarea, instruirea, odihna și recreerea copiilor și tinerilor, cu modificările ulterioare.

Ținând cont de faptul că, în conformitate cu prevederile art.3 alin.3 din Hotărârea Guvernului nr. 23 / 2025, tipul de suport alimentar diferenţiat, precum şi modalitatea de distribuire a acestuia elevilor şi preşcolarilor se stabilesc la solicitarea directorului unităţii de învăţământ, cu aprobarea consiliului de administraţie, şi se propun ordonatorului principal de credite al unităţii administrativ-teritoriale, ***care le supune aprobării consiliului local***,

Raportat și la prevederile art. 129, alin. (7) lit. a) din OUG nr. 57/2019 privind Codul administrativ, cu modificările și completările ulterioare, potrivit cărora consiliul local asigură, potrivit competenței sale și în condițiile legii, cadrul necesar pentru furnizarea serviciilor publice de interes local privind educația,

Propun spre analiză și adoptare Consiliului Local al Municipiului Satu Mare, proiectul de hotărâre în forma prezentată de executiv.

**INIȚIATOR PROIECT**

**PRIMAR**

**Kereskényi Gábor**

Terezia Borbei/2 ex.